**ნოე რამიშვილი**

**(1881-1930)**

**სკოლის გარეშე განათლება და ერობა**

სკოლის გარეშე განათლების წესიერ ნიადაგზე დაყენება - ეს, ეჭვი არ უნდა, ხელს შეუწყობს ჩვენი ნორჩი რესპუბლიკის კანონების და მთავრობის განკარგულების ცხოვრებაში შეგნებით გატარებას და განხორციელებას. ხოლო ეს დიდი საქმე უნდა იკისრონ თვითმართველობის ორგანოებმა.

სკოლის გარეშე დარჩენილი მცხოვრებნი განიყოფებიან სამ უმთავრეს ჯგუფათ: 1) წერა-კითხვის უცოდინარ მოზრდილ მცხოვრებთა ჯგუფი, 2) დასაწყისს სკოლებში კურს დამთავრებულთა და სწავლის გაგრძელების მსურველთა ჯგუფი და 3) მთელი დანარჩენი, წერა-კითხვის მცოდნე, სკოლის ასაკს გადაცილებული მცხოვრებთა ნაწილი. - პირველი კატეგორიის მცხოვრებთათვის საჭიროა საკვირაო ელემენტარული და მოძრავი სკოლების გახსნა, მეორე კატეგორიისთვის განსაკუთრებული კურსების მოწყობა. დასახელებულ დაწესებულებებთან გასწვრივ უნდა დაარსდეს: ბიბლიოთეკები, სამკითხველოები, მოეწყოს სახალხო კითხვები, ლექციები და სხვა.

**საკვირაო სკოლები** - თითოეულ დაწყებით სკოლასთან არსდება საკვირაო სკოლა. მეცადინეობას აწარმოებენ სკოლაში ადგილობრივი სკოლისავე მასწავლებლები განსაკუთრებული გასამრჯელოთი.

**მოძრავი სკოლები** - რესპუბლიკის იმ ნაწილებში (მაგ. დუშეთის მაზრა, თიანეთის, კახეთის, სვანეთი, ლეჩხუმი) სადაც დაწყებით სკოლათა რიცხვი, და, მაშასადამე, მასწავლებელთა რიცხვიც მცირეა, წერა-კითხვა უნდა გავრცელდეს მოძრავი სკოლების საშვალებით. ამ მიზნისთვის სამაზრო ერობა იწვევს განსაკუთრებულ გამოცდილ მასწავლებლებს. ეს მასწავლებლები წინდაწინვე შემუშავებული სასწავლო გეგმის მიხედვით აწარმოებენ სწავლას სხვა და სხვა სოფლებში, გადადიან ერთი სოფლიდან მეორეში, აწყობენ ორგანიზაციას, თვითონ ამზადებენ წერა-კითხვის მცოდნე პირთაგან თანაშემწეებს, რომელთაც აკისრებენ წ. კ. გავრცელებას ხალხში.

**სისტემატიური საღამოს კურსები და სკოლები გაფართოვებული კურსით** - დაწყებით სკოლებში კურს დამთავრებულთათვის თვითოეულ სათემო ერთეულის რაიონში იმართება უმაღლესი დაწყებითი სკოლები, ან კურსები.

**სახალხო კითხვები და ლექციები** - თვითოეულ წვრილ ერთეულის სამოქმედო რაიონში იმართება სახალხო კითხვები ჯადო ფარნის საშვალებით. სახალხო კითხვებს რომ სისტემატიური ხასიათი მიეცეს, საჭიროა სამაზრო ერობამ შეიმუშაოს საერთო მოქმედების გეგმა ამ დარგში, აგრეთვე სია იმ მასალისა, რომელიც უნდა იქმნას წაკითხული სოფლებში ადგილობრივ მოთხოვნილების და გვარად. სახალხო კითხვების მოწყობა-გამართვის დროს ფართო ადგილი უნდა დაეთმოს კინემატოგრაფიით სარგებლობასა, რის შეძენა თითოეული სამაზრო ერობისათვის სასურველია. სასურველი და საჭიროა სამაზრო ერობამ დაამზადოს ბუნდოვანი სურათებიც ადგილობრივ ცხოვრებიდან, შეიძინოს რამდენიმე ჯადო ფარანი.

**ბიბლიოთეკა-სამკითხველოები** - ბიბლიოთეკების და სამკითხველოების მოწყობას სისტემატიური ხასიათი უნდა მიეცეს. თვითეულ სკოლასთან უნდა გაიხსნას სამკითხველო, ხოლო თითოეული სათემო ერთეულის რაიონში, ერთი ცენტრალური ბიბლიოთეკა-სამკითხველო.

**სახალხო ტეატრი** - სამაზრო ერობებმა არა ნაკლები ყურადღება უნდა მიაქციობ სახალხო წარმოდგენების სისტემატიურად მოწყობას სოფლებში, რისთვისაც უნდა შეადგინოს მოძრავი სცენის მოყვარეთა ჯგუფი განსაზღვრული გასამრჯელოთი.

აძლევს რა დიდ მნიშვნელობას სკოლის გარეშე განათლების ფართო ნიადაგზე დაყენებას და მისი ორგანიზაციის ნორმალ კალაპოტში ჩაყენებას განათლების სამინისტრო მიმართავს ერობებს წინადადებით გააჩაღონ ეხლავე ორგანიზაციული მუშაობა: შეიმუშავონ უპირველეს ყოვლისა ბიბლიოთეკა-სამკითხველოების ქსელი, საერთო სამოქმედო გეგმა აღნიშნულ დარგში, აგრეთევა საჭიროა ხარჯების სავარაუდო აღრიცხვა. წარმოდგენილ მასალის მიხედვთ სამინისტრო თავის მხრივ გაიღებს თანხას და ერობებთან ერთად იმუშავებს საერთო მიზნის განსახორციელებლად.

წყარო: https://bit.ly/2QpatG2